في سجن بولمهارز السيء الذكر، كانو واحد تلاتة ديال الرجال من نواحي قلعة السراغنة، مكانوش صحفيين ولا مناضلين ولكن حتى هوما كانو مشدودين بتهمة الإغتصاب، دوزو عامين ونص ديال التحقيق والضحية مابقاتش كتجي والملف مكاين فيه حتى شي دلائل من غير شهادة الضحية وبقاو هاكاك كيمشيو للمحكمة ويردوهم مداولة من بعد شهرين أو شهرين ونص، حتى كملو عامين ونص ولكن للأسف ماشي كلهم، واحد فيهم مات في الحبس في العام اللول، كان راجل كبير في العمر وكان حسب مكيعاود غير متهوم ومادار والو من داكشي، ودخلات معاه الوقت والفقصة وبقا غادي وصحتو كتنقص حتى مات، خلى من وراه جوج دراري، واحد آخر طلقاتو لمرة وقوادت عليه مزيان، والتالث هو أصغرهم في العمر كان معايا في الشامبري، وكنت حاضر نهار خرجو من بعد عامين ونص ديال العذاب ليهم ولعائلاتهم، لسخرية القدر المحكمة حكمات على دوك الجوج بعام ديال الحبس للواحد وهاداك لي مات في الحبس حكمات عليه بالبرائة. بولمهارز السعة ديالو سبعمية سرير ولكن كانوا فيه كثر من ألفين سجين مدكوكين في الشنابر في وضعية ماتبغيهاش للكلاب، وجزء كبير فيهم كان تحت الحراسة النظرية، كانو ناس كبار في العمر وعندهم أمراض ومكانة وأصول وممتلكات، ومع ذلك لايحينهم في الحبس مع عديسة وسوسيطة، مواطنين كثار عندهم ضمانات وقدرة باش يخلصو كفالة ويتابعو في حالة سراح كانو كيتلاحو في الحبس في ظروف لا إنسانية يعمرو قمل وجربة وكاع الأمراض العضوية والنفسية، عوض أنهم يخلصو كفالة بحالهم بحال دنيا باطمة ويتابعو في حالة سراح ونهار يتنفذ الحكم يتجابو للحبس. أكبر سبب في إكتظاظ السجون والوضعية المزرية لي كيعيشوها راه هو الإعتقال الإحتياطي، عوض تستافد الدولة من هاد الناس بالكفالات وحتى هوما في حالة كانو أبرياء ميكونوش تكرفصو في الحبس على والو، كالسين كيسيفطوا الناس للحبس كي حماد كي موحماد، واحد الوثائقي كنت شفتو في نيتفليكس على الإعتقال الإحتياطي، دايرين ليهم غرفة فيها تيليفون وتلفازة كيطلعو فيها النوامر ديال الشركات لي مختصين في الكفالة، ونتا نيت كمعتقل قبل ماتفيكتا للحبس كيعطيوك فرصة ديال نهار أو يوماين كتدوزها في داك الغرفة كتعيط في التيليفون لشي حد يجي يدفع كفالتك وتخرج أو تعيط للشركة تفاصل معاهم على حساب الضمانات لي عندك، يعني قبل ماتدخل للحبس حتى كيتأكدو أن معندك منين تدبر شي ريال باش تفاصل على راسك عاد يسيفطوك، هنا كيسيفطوك عاد يفاصلو معاك، خاص تدخل عاجل لحل هاد موشكيل الإعتقال الإحتياطي لا يمكن يبقاو ناس أبرياء إفتراضيا يدوزو في الحبس وهوما باقي ماتحكم عليهم أصلا ومعندهمش جرائم خطرة وعندهم ضمانات الحضور. 
أكبر سبب في إكتظاظ السجون والوضعية المزرية لي كيعيشوها راه هو الإعتقال الإحتياطي، عوض تستافد الدولة من هاد الناس بالكفالات وحتى هوما في حالة كانو أبرياء ميكونوش تكرفصو في الحبس على والو